Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 3 Pv 901/13/2202	Galanta, 17.4.2014
EEČ : 2-17-131-2014

U Z N E S E N I E

Trestná vec:	obvinený XXXXX 
Prečin:	Nezaplatenie dane a poistného podľa § 278 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Galanta
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
ako konateľ spoločnosti XXXXX. so sídlom XXXXX XXXXX, IČO: XXXXX, podal do Sociálnej poisťovne pobočka Galanta mesačné výkazy poistného za zamestnávateľa za nasledovné obdobia: 

·	mesiac október 2012, kde splatnosť poistného vo výške 3.038,65,-€ bola 30.11.2012, 
·	mesiac november 2012, kde splatnosť poistného vo výške 2.183,94,-€ bola 21.12.2012,
·	mesiac december 2012, kde splatnosť poistného vo výške 1.741,45,-€ bola 30.01.2013,
·	mesiac január 2013, kde splatnosť poistného vo výške 1.532,19,-€ bola 28.02.2013,
·	mesiac február 2013, kde splatnosť poistného vo výške 1.366,67,-€ bola 02.04.2013,
·	mesiac marec 2013, kde splatnosť poistného vo výške 1.425,57,-€ bola 30.04.2013,
·	mesiac apríl 2013, kde splatnosť poistného vo výške 1.518,15,-€ bola 30.05.2013,
·	mesiac máj 2013, kde splatnosť poistného vo výške 1.845,18,-€ bola 01.07.2013,
·	mesiac jún 2013, kde splatnosť poistného vo výške 1.798,82,-€ bola 30.07.2013,
·	mesiac júl 2013, kde splatnosť poistného vo výške 1.819,89,-€ bola 30.08.2013,
·	mesiac august 2013, kde splatnosť poistného vo výške 2.164,36,-€ bola 30.09.2013,

na základe ktorých mal uhradiť na účet pobočky Sociálnej poisťovne pobočka Galanta poistné na sociálne poistenie za zamestnávateľa spolu v sume 20.434,87,-€, ktoré však doposiaľ neuhradil, čím znížil príjem štátneho rozpočtu SR celkovo o sumu 20.434,87,-€

lebo zanikla trestnosť činu

Odôvodnenie:
           Uznesením vyšetrovateľa Odboru kriminálnej polície Okresného riaditeľstva  Policajného zboru v Galante sp. zn. ORP-XXXXX zo dňa 19.2.2014 bolo podľa § 206 ods. 1 Tr. por. vznesené obvinenie XXXXX pre prečin nezaplatenia dane a poistného podľa § 278 ods. 1 Tr. zák. na tom skutkovom základe, ako je uvedené vo výrokovej časti uznesenia. 

               Skutkový stav veci bol okrem priznania obvineného XXXXX preukázaný aj výpoveďou svedkyne XXXXX, oznámením o úhrade, rozpisom pohľadávok, výpismi z účtu, výpisom z obchodného registra.  
          
	Podľa § 86 ods. 1 písm. e) Tr. zák. trestnosť trestného činu zaniká aj vtedy, ak ide o trestný čin nezaplatenia dane a poistného podľa § 278 Trestného zákona, ak splatná daň a jej príslušenstvo alebo poistné boli dodatočne zaplatené najneskôr v deň nasledujúci po dni, keď sa páchateľ po skončení jeho vyšetrovania mohol oboznámiť s jeho výsledkami.  

              Podľa § 278 odsek 1 Tr. zák. prečinu nezaplatenia dane a poistného sa dopustí ten, kto vo väčšom rozsahu nezaplatí splatnú daň, poistné na sociálne poistenie, verejné zdravotné poistenie alebo príspevok na starobné dôchodkové sporenie. 

             V priebehu skráteného vyšetrovania ukončeného dňom 8.4.2014 bolo zistené, že prostredníctvom obvineného XXXXX bolo dňa 4.4.2014 a 7.4.2014 zaplatené dlžné poistné za zamestnávateľa v plnom rozsahu vo výške 20.434,87 Eur.  

	Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu. 
   
               Vzhľadom k tomu, že zanikla trestnosť prečinu nezaplatenia dane a poistného podľa § 278 ods. 1 Tr. zák.  z dôvodu zaplatenia dlžného poistného v zákonnej lehote, bolo potrebné rozhodnúť tak, ako je to uvedené vo výrokovej časti tohto uznesenia. U obvineného XXXXX neboli zistené ani prekážky uvedené v ustanovení § 86 ods. 2 Trestného zákona, pretože nebol za obdobný čin v predchádzajúcich 24 mesiacoch postihnutý a ani nebolo voči nemu zastavené trestné stíhanie z dôvodu účinnej ľútosti. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Michal Oravec
prokurátor